Súradnice: 48°33′14″S 18°19′42″V﻿ / ﻿48,553943°S 18,328220°V﻿ / 48.553943; 18.328220

**Chotenovský potok** je vodný tok s dĺžkou 3,3 km v Hornonitrianskom regióne v povodí rieky Nitra na území obcí Veľký Klíž, Ješkova Ves a Klátova Nová Ves v okrese Partizánske v Trenčianskom kraji. Geomorfologická kategorizácia polohy Chotenovského potoka: geomorfologická oblasť Podunajská nížina; geomorfologický celok Podunajská pahorkatina; geomorfologický podcelok Nitrianska pahorkatina; geomorfologická časť Tribečské podhorie. Hydrologické poradie vodného toku Chotenovský potok: 4-21-11-124. Chotenovský potok je tokom V. rádu.

Opis toku
---------

Chotenovský potok pramení v nadmorskej výške 248 m n. m. na západnom svahu vrchu *Chotenovec* (476 m n. m.) v kotline, kde sa stretá južný svah lesného komplexu *Panský les* a južný svah lesa *Plešovica*, na lúke na rozhraní lesa a ornej pôdy; tečie juhozápadným smerom ornou pôdou územím obce Veľký Klíž, nižšie v 200 m dĺžke súbežne s poľnou cestou na svojom pravom brehu; v nadmorskej výške 222 m n. m. pretína obecnú hranicu a vteká na územie obce Ješkova Ves; po cca 800 m tvorí obecnú hranicu medzi obcou Ješkova Ves a Klátovou Novou Vsou na úseku v dĺžke cca 330 m; pokračuje územím Klátovej Novej Vsi v prostredí ornej pôdy, po 400 m podteká most štátnej cesty medzi Klátovou Novou Vsou a Ješkovou Vsou a po ďalších 400 m v nadmorskej výške 207 m n. m. ústi ako pravostranný prítok do Vyčomy, ktorá ďalej ústi do Nitry. Chotenovský potok si v celom svojom priebehu udržuje juhozápadný smer. Pramení, tečie a ústi na území extravilánu troch obcí: Veľký Klíž v jej miestnej časti Klížske Hradište, Ješkova Ves a Klátova Nová Ves v jej miestnej časti Janova Ves v okrese Partizánske. Chotenovský potok nemá prítoky. Chotenovský potok má v svojej hornej štvrtine nízky prietok.

Pôvod názvu
-----------

Toponymum *Chotenovský potok* má zrejme pôvod v geografickom názve vrchu a lesa *Chotenovec*, na západnom úbočí ktorého pramení. Z toponyma *Chotenovec* systémovým utvorením prídavného mena formantom *-ský*, súčasným vypustením komponenta *-ec* a kombináciou so všeobecným podstatným menom potok s významom *menší prirodzený vodný tok* bolo utvorené dvojslovné hydronymum atributívneho typu (dvojčlenný determinatívny názov so zhodou zložený z prídavného mena a z podstatného mena) *Chotenovský potok* ako súčasť veľmi početnej skupiny názvov v slovenskej toponymii, najmä hydronymii, podobne ako Bartošovec (chrbát a les) → Bartošovský potok (prítok Lysiek), Brestovec (okres Myjava) (obec) → Brestovský potok (prítok Myjavy), Bratinovec (les) → Bratinovský potok (prítok Inovca). V pomenovacom procese vodného toku *Chotenovský potok* bol motivačným prvkom *menší vodný tok na úpätí geografického objektu - vrchu s názvom Chotenovec*. Hydronymum *Chotenovský potok* bolo názvoslovnou autoritou štandardizované v roku 2009. Kopec a les *Chotenovec* má pôvod zo skrátenej podoby predkresťanského slovanského mužského osobného mena *Chot(e)mir, Chotebor, Chotislav* čiže *Choten* (vo význame *potomok chcený, žiadaný, želaný*) v tvare historického menného adjektíva ako v slovách *Brezen, Huben, Strečen, hoden, žiaden*, ktorý bol rozšírený toponymickým formantom *-ov-ec* do podoby *Chotenovec* (porovnaj *Bartošovec, Bratinovec, Hodkovec, Chrenovec, Volovec*).

Nie je vylúčený ani alternatívny pôvod názvu vodného toku Chotenovský potok priamo zo skrátenej podoby mužského osobného mena *Chot(e)mir, Chotebor, Chotislav*, čiže z osobného mena *Choten*, ktoré bolo rozšírené toponymickým formantom *-ov-ský* a kombináciou so všeobecným podstatným menom potok bolo utvorené dvojslovné hydronymum v podobe *Chotenovský potok*.

Najstaršia písomná zmienka o miestnej časti *Klíž* obce Veľký Klíž je v listine z roka 1244 a o miestnej časti *Klížske Hradište* obce Veľký Klíž z roka 1293.

Referencie
----------

1. ↑  Názvy vodných tokov. Bratislava: Úrad geodézie, kartografie a katastra Slovenskej republiky. Dostupné online  [cit. 2021-08-07].
2. ↑  Názvy vrchov a dolín Slovenskej socialistickej republiky A6. Geografické názvoslovné zoznamy OSN ČSSR. Bratislava: Slovenský úrad geodézie a kartografie, P-250/1986 z 5.8.1986. 211 s. S. 14. 079-902-87 NVA.
3. ↑  Kočický, Dušan a Ivanič, Boris. Geomorfologické členenie Slovenska. Bratislava : Štátny geologický ústav Dionýza Štúra, 2011. Dostupné on-line na  [cit. 2021-08-07].
4. ↑  Priebeh vodného toku Chotenovský potok v Základnej báze údajov geografického informačného systému ZB GIS. Dostupné on-line na  [cit. 2021-08-07]
5. ↑  Katastrálna mapa katastrálneho územia Klížske Hradište 1: 2880, mapový list č. 4. 1895.
6. ↑  Horňanský, Imrich: O názvoch fyzickogeografických objektov s motivantom chot-, choc-, koč- a choč-. Slovenská reč, Bratislava, ročník 84, 2019, č. 1, s. 72 – 85. ISSN 0037-6981. Dostupné on-line na  [cit. 2021-08-10].
7. ↑  Geografické názvy okresu Považská Bystrica A39. Geografické názvoslovné zoznamy OSN Slovenskej republiky. Bratislava: Úrad geodézie, kartografie a katastra Slovenskej republiky, GK-1832/1994 z 23.6.1994. 92 s. S, 68 a 70. ISBN 80-85672-17-0.
8. ↑  Geografické názvy okresu Senica A11. Geografické názvoslovné zoznamy OSN ČSSR. Bratislava: Slovenský úrad geodézie a kartografie, P-4/1989 z 11.1.1989. 132 s. S. 18 a 99. ISBN 80-85164-30-2.
9. ↑  Geografické názvoslovie Základnej mapy ČSSR 1:50 000 z územia Slovenskej socialistickej republiky, 1. Názvy neosídlených geografických objektov, Západoslovenský kraj. Slovenský úrad geodézie a kartografie, č. P-108/1978 z 30.03.1978, Kartografické informácie 10. 122 s. S. 13. Bratislava 1979. 79-904-79.
10. ↑  Geografické názvy okresu Trenčín A19. Geografické názvoslovné zoznamy OSN - ČSFR. Bratislava: Slovenský úrad geodézie a kartografie, P-395/1991 z 5.8.1991. 122 s. S. 27 a 89. ISBN 80-900509-1-3.
11. ↑  Rozhodnutie Úradu geodézie, kartografie a katastra Slovenskej republiky č. P-5596/2009 zo dňa 4.9.2009 o štandardizácii 302 názvov vodných tokov. Príloha č. 1. Spravodajca ÚGKK SR, 2009, ročník 41, čiastka 4, s. 67. Dostupné online na  [cit. 2021-05-21].
12. ↑  Milan Majtán. *Z lexiky slovenskej toponymie*. 1. vyd. Bratislava : Veda vydavateľstvo Slovenskej akadémie vied, 1996. 191 s. ISBN 80-224-0480-2. S. 132 a 133.
13. ↑  Juraj Hladký. *Hydronymia povodia Nitry*. 1. vyd. Trnava : Trnavská univerzita v Trnave, Pedagogická fakulta, 2004. 291 s. ISBN 80-8082-008-2. S. 90.
14. ↑   *Vlastivedný slovník obcí na Slovensku*. Redakcia Miroslav Kropilák. 1. vyd. Zväzok 3. Bratislava : Veda vydavateľstvo Slovenskej akadémie vied, 1977. 3 zv. S. 258.

  


| * z
* d
* u
Vodné toky v povodí **Vyčomy** |
| --- |
| *Vyčoma* → *Nitra* → *Váh* → *Dunaj* |
| Brody · Hlomniansky potok · Hradský potok · Chotenovský potok · Klížsky potok · Lazenský potok · Malé Jastrabie · Onžiarsky potok · Slače · Suchý potok · Turčiansky potok · Veľký Selenov · **Vyčoma** |